תינוקות של סתיו הם לא תינוקות של קיץ, כבר אי אפשר להניח להם לזחול על הדשא הרך באוברול קצרצר או להלביש אותם רק עם חיתול ולצאת לדרך. בעונת הסתיו יש צורך לתכנן בקפידה מה התינוק ילבש, כיוון שהסתיו כעונת מעבר הוא תקופה הפכפכה מבחינת מזג האוויר: בבקרים קריר ולאחר מכן חמים ושוב מתקרר בהדרגה וישנם ימים אפורים וסגריריים בעוד בימים אחרים חם והשמש זורחת בשמיים.
הפיתרון האולטימטיבי לצליחת העונה הוא להיות קשובים לשינויים באקלים וכמו במעקב אחר מפות סינופטיות, יש לקרוא את התחזית ולנווט את המלתחה לשילובים הנכונים - להצטייד בבגדים ארוכים אך דקים יחסית, להיעזר בשיטת השכבות, לא לוותר על אלמנט הנוחות ולהכין מראש תוספות מחממות כמו גרביים עבים, כובעים עם כיסוי אוזניים ועוד.
הסתיו הוא עונה רומנטית וכמו בסצנת השיק של האמהות, כך גם אצל הבנות הקטנות שולטים הגוונים הרומנטיים: אדום, בורדו, ורוד, אלמנטים מתוך הטבע, פרחים ודפוסי קנטרי, שמלות בניחוח כפרי, שוליים מתחרה, פפיונים ורקמות, שרוולונים סרוגים, ווסטים ועוד. אצל הבנים ניתן לראות את המראה האקטיבי עם דפוסים של רובוטים, מטוסים, רכבים ומנגד, המראה המתוחכם של ספורט-אלגנט עם חולצות הפולו, מכנסי קורדרוי וג'ינסים מדוגמים, כן, אפילו אצל תינוקות רכים. הכתפיים התפוחות והמורמות מופיעות גם בבגדי הפעוטות עם שמלות וחולצות בעלי כתפיים בולטות והגוון האפור הדומיננטי העונה חזק גם בזירה של הקטנטנים בנים ובנות כאחד.
כשבוחרים בעלי מקצוע תמיד לוקחים בחשבון המלצות וגם בעת הלבשת תינוק ראשון לקראת הסתיו, כדאי לבחון את הפריטים המוצעים על הקולבים, לבדוק עם המוכרים המיומנים בחנויות כיצד מומלץ להתלבש נכון לעונה ולאחר מכן, ליצור קומבינציות מנצחות. חברות ומעצבי האופנה כבר השיקו שפע של קולקציות סתוויות והמבחר העצום מאפשר לבחור מתוך שלל הטרנדים את הפריטים המבוקשים. הנה סקירה של הטרנדים הבולטים במלתחת התינוקות לסתיו וטיפים להכנת המלתחה האולטימטיבית לתינוק בעונת הסתיו.
השיטה האולטימטיבית למשחקים אופנתיים בעונת הסתיו. כדאי להלביש את התינוק בחולצה קצרה ומעליה אפודה או סריג, כדי שברגע שמתחמם יהיה אפשר בקלות להחזיר אותו לבגדים הקצרים וכשמתקרר לכסות אותו בחזרה בבגדים חמימים. אותו עיקרון עובד על המכנסיים, ניתן להלביש את התינוק בבגד גוף בעל מכנסיים קצרים ומעליו מכנסיים ארוכים או אם יש חשש שיהיה קר מהרגיל, בגד גוף בעל מכנסיים ארוכים או טייצים ומעליהם זוג נוסף של מכנסיים חמים יותר. כדי שהמראה יהיה אופנתי, ניתן להלביש את הפעוט בבגד גוף בגוון בהיר ומעליו אפודה בגוון צבעוני עז כדי ליצור קונטרס אופנתי בין הגוונים. אפשרות אחרת היא לבחור בשרוול ארוך צבעוני מודפס ומעליו וסט או אפודה בגוון אחיד. בכל מקרה, כדאי תמיד לשאת בתיק העגלה עליוניות דוגמת שרוולון או קפוצ'ון כדי להלביש את התינוק במידה ומתקרר. אם בוחרים חולצה להלבשה על בגד גוף, כדאי להעדיף חולצת כפתורים או רוכסן המקלה על פעולת ההלבשה. חשוב מאוד לא להעמיס בשכבות עבות, כדי לא להגביל את תנועותיו של התינוק ובעת השכבה על הבטן או זחילה לקפל את השרוולים של חולצתו.
לא תמיד יש צורך לבחור בגדים בעלי שרוול ארוך, בטח לא בתחילתה של עונת הסתיו, ניתן לבחור בשרוולים ארוכים למחצה, כדי שלתינוק יהיה נעים ואוורירי יותר. מומלץ להעדיף בדים דקים יחסית ועשויים מכותנה 100% כדי למנוע הזעה או תגובה של רגישות. אם בחרתם פריט אחד ללא כיסוי בשכבות וקר יחסית בחוץ, כדאי לבחור פריטים עם בטנה שמחממים היטב את גופו של התינוק. בלילות קרים במיוחד, ניתן לבחור חליפות פוטר וחליפות פליז. לשם הנוחות, מומלץ לבחור מכנסיים עם פסי גומי.
אצל הבנות מככבות הסתיו הטוניקות שמשמשות על תקן שמלה חורפית ונראות נפלא בשילוב עם טייצים בגוונים שונים, גם האוברול הוא פריט מצוין לעונת המעבר וניתן להלביש אותו על בגדים ארוכים או קצרים לפי הצורך.
מומלץ להעדיף בגדי גוף עם רגליות ומעליהם ניתן תמיד להוסיף גרביים (לתינוקות שמתחילים ללכת, כדאי לבחור גרביים עם פסים מונעי החלקה), כפפות קטנות לפי גודל היד של הפעוט (או ישנם גם בגדי גוף בהם החזייה היא עם כפפה) וכובעי סריג עם כיסוי אוזניים.